Filmen er en situasjons- og forvekslingskomedie hvor vi møter komikeren Leif Juster i hovedrollen som hotellbestyrer Poppe samt Unni Bernhoft som piccoloen Rudolf som forsøker å hjelpe gjestene ved Hurumhei Høyfjellshotell. Manuset ble skrevet av Otto Carlmar og bygger på lystspillet av Sverre Bævre, Bias Bernhoft og Gösta Stevens. Tross lunkne kritikker ble filmen en stor publikumssuksess på 1950-tallet. Filmen er en del av serien «Norske klassikere» og er blitt vist på NRK mange ganger, ofte som del av påskeprogrammet. Filmen ble utgitt i HD på Blu-ray for første gang 8. desember 2023 i prosjektet Norske Filmklassikere.